Helsingissä on poliisitoiminnan kannalta takana suhteellisen kiireinen vuorokausi. Ryöstöjä esimerkiksi kirjattiin vuorokauden aikana Helsingissä useampi.



Ensimmäiseksi mainittava tapaus sattui eilen keskiviikkona yhdeksän jälkeen illalla, kun poliisi sai hätäkeskuksen kautta ilmoituksen ryöstöstä Jakomäessä. Pääkaupunkiseudun ulkopuolelta tulleet rikoksen uhrit kertoivat paikan päällä poliisipartiolle, että he olivat sopineet anonyymisti internetissä tulevansa Helsingin Jakomäkeen ostamaan Subutex-tabletteja usealla sadalla eurolla. Tapaamispaikaksi oli sovittu Jakomäen ostoskeskus.



He olivat nostaneet rahaa ostoskeskuksen automaatilta, kun heidän luokseen oli tullut yllättäen kolme miestä ja uhannut heitä pistoolimallisella aseella vaatien rahoja itselleen. Tapahtumien edetessä miehet olivat lyöneet toista uhreista päähän ja potkineet häntä vartaloon. Tämän jälkeen kolmikko lähti juoksemaan koulun ja uimahallin suuntaan.



Pariskunta seurasi miehiä läheiseen asuntoon ja he ilmoittivat hetken harkinnan jälkeen tapahtuneesta hätäkeskukseen. Paikalle tulleet poliisipartiot menivät tavoittelemaan henkilöitä uhrien osoittamasta asunnosta ja ottivat hetken käskytyksen jälkeen kiinni oven avanneen miehen ja kaksi muuta asunnossa sisällä ollutta miestä.



Poliisi otti miehet kiinni ja kuljetti heidät Pasilan poliisitalolle. Miehiltä löytyi hallustaan usean sadan euron edestä käteistä rahaa. Poliisi tutkii tapausta törkeänä ryöstönä ja virkamiehen vastustamisena. Lisäksi tapausta tutkitaan pariskunnan osalta myös huumausainerikoksena.



Poliisi muistuttaa, että myös rikoksen tekijät voivat joutua rikoksia tehdessään helposti rikoksen uhriksi. Luonnollisesti tällaisilta tilanteilta välttyy parhaiten niin, ettei lähde tekemään rikoksia. Kiireellisissä tapauksissa tulee aina ottaa yhteyttä soittamalla hätänumeroon 112.





Tapaus 2: Ryöstö eteni joukkotappeluksi Pohjois-Haagassa

Poliisi epäilee kolmen miehen syyllistyneen ryöstöön eilen keskiviikkona kahdeksan aikaan illalla Pohjois-Haagassa.



Poliisi sai ilmoituksen tapahtuneesta hätäkeskuksen kautta. Ilmoituksen mukaan Pohjois-Haagan juna-aseman ovien edessä oli käynnissä kuuden hengen joukkotappelu. Poliisi tapasi paikan päällä tapauksen ilmoittajan, joka kertoi, että tappelijat olivat siirtyneet asuntoon Kuparitielle. Uhri kertoi, että kolme miestä oli pahoinpidellyt häntä ja vienyt häneltä käteistä rahaa useamman sadan euron edestä.



Poliisipartio tarkasti asunnon Kuparitiellä ja tavoitti kolme miestä. Uhri tunnisti miehet ja osasi kertoa heidän osallistuneen pahoinpitelyyn. Uhrin kertoman mukaan hän oli myös aiemmin itse ollut kyseisessä asunnossa, kun miehet olivat alkaneet yllättäen pahoinpidellä häntä. Hän oli päässyt pakoon asunnosta, mutta miehet olivat seuranneet häntä ulos ja jatkaneet pahoinpitelyä. Tämän jälkeen he olivat vieneet miehen rahat.



Poliisi otti miehet kiinni ja kuljetti heidät Pasilan poliisivankilaan rikoksesta epäiltynä. Tapausta tutkitaan ryöstönä.





Tapaus 3: Tuntemattomat miehet pahoinpitelivät ja ryöstivät nelikymppisen miehen Metsälässä

Poliisi sai tänään torstaina puoli kuuden aikaan aamulla hätäkeskuksen kautta ilmoituksen, jonka mukaan nelikymppinen mies oli pahoinpidelty ja häneltä oli viety reppu Helsingin Metsälässä.



Uhri kertoi paikan päällä poliisille, että oli ollut nostamassa rahaa automaatilta, kun hän huomasi kolmen miehen tuijottavan häntä. Raha nostettuaan hän poistui automaatilta, mutta kolme miestä lähtivät seuraamaan häntä. Hän kertoi kävelleensä jonkin matkaa, kun miehet olivat tulleet pyytämään häneltä tupakkaa. Kun hän oli vastannut, ettei hän polta, oli yksi miehistä pyytänyt häneltä puhelinta lainaan. Mies oli vastannut tähän kieltävästi, jonka jälkeen yksi miehistä oli uhannut häntä suusanallisesti vihjaten, että hänellä oli ase, ja vaatinut itselleen uhrin lompakkoa. Kun uhri vastasi tähänkin kieltävästi, potkaisi yksi miehistä häntä yllättäen selkään. Tämän jälkeen yksi miehistä löi vielä uhria kasvoihin ja miehet poistuivat paikalta.



Uhri kertoi, etteivät ryöstäjät olleet saaneet saaliikseen mitään kovin arvokasta, sillä mm. miehen lompakko oli hänen taskussaan. Uhri kertoi miesten olevan 14-17-vuotiaita.



Poliisi tutkii tapausta ryöstönä.